'n Nuwe Baba - Eleen Blaeser
'n Nuwe Baba
En so verander die nuus dat n nuwe babatjie op pad is jou hele wêreld. Jy los alles waarmee jy besig is en wat vanoggend nog baie belangrik was, net so half gedoen. Skielik het jy ander planne, nuwe dinge om te doen en te reel. Nuwe goed om aan te dink.
Jy takel die slaapkamerkaste wat jy al maande lank wil regpak. Soek uit, pak weg, gooi weg of pak weer terug in die oorvol kas. Die babatjie kan tog nie arriveer en ouma se kaste lyk so nie.
'n Somersrokkie van die mamma van die nuwe babatjie wat op pad is hang tussen joune. Jy haal dit uit en hang dit teen die kas. Sy sal seker nie meer die rokkie lank kan dra nie. Want die ronding van haar magie, sal binne die volgende paar weke aan die wêreld verklap dat daar knus onder haar hart 'n nuwe lewe groei.
Jou hart smelt toe jy aan die mamma van die nuwe babatjie dink. En omdat sy knus onder jou hart gegroei het, ken jy haar soos niemand anders haar ken nie. Jy weet droomkind wat sy is, dat sy snags met groot oë in die donker lê en staar. Bedags met droomvervulde oë in haar huis sit. Haar hart en gedagtes vol van die groot wonderwerk wat haar pad langs gekom het.
Jy weet dat haar hande miskien met ander takies besig is, maar haar hart en gedagtes is vol van die groot gebeurtenis wat haar lewe hand omkeer gaan verander.
Sy ken nog nie die vreemde nuwe gevoel wat soos n magtige rivier deur haar are spoel nie. Wat haar hele wese met 'n warmte vul en laat gloei soos 'n lig nie. Sy weet net, selfs nou hier in die eerste weke van haar swangerskap dat sy haar lewe vir dié lewe in haar buik sal gee.
Miskien bly die skottelgoed op die wasbak staan en is die hemde nie gestryk nie. Skud sy gou soggens die duvet so liggies uit. Kyk sy oor die stof op die meubels en maak sy roereier en roosterbrood vir aandete. Want nuwe dinge vul nou op die oomblik haar dag. Nuwe gedagtes wat niks met vuil koppies en n ring om die bad te doen het nie.
Jy weet haar hart wil bars as sy aan die babatjie dink. As sy dink hoe groot God is in Sy skeppingsmag. Hoe Hy sorgvuldig elke selletjie, beentjie, spiertjie, aartjie mateloos saamgeweef het om hierdie wonderwerk in haar skoot te kom lê. Hierdie wonderwerkie wie se hartjie ritmies klop, wie se ruggraatjie al in hierdie vroeë dae van swangerskap al reeds amper volmaak geskape is. Wie se orgaantjies dag vir dag groei tot volmaaktheid. Soos 'n saad wat uitspruit om n volmaakte blom te vorm.
En jy weet sy droom al klaar drome vir haar kindjie. Sy wonder of haar babatjie gaan musiek maak soos sy. Of hy of sy ook in ekstase voor die klavier sal sit en die soet klanke van melodieë hulle sal wegvoer soos vir haar.
Sy wonder of die kindjie 'n slimkop soos sy of haar pappa sal wees. Of die ingewikkelde wisselwerking van plus en minus en hoeveel X is vir hulle soos koek eet vir ander kinders sal wees.
Sy kyk met haar droomgevulde oë na haar man, die pa van haar kindjie. En sy sien in syne teerheid en liefde en trots. Dit laat haar hart verder swel. Sy neem sy hand en druk dit teen haar hart. Daar waar haar liefde vir hom en die kindjie onder haar hart ritmies saam met die bloed deur haar are klop.
En al voel sy bietjie benoud oor die vreemde reis waarvoor daar geen GPS of boeke is wat jou rêrig kan voorberei nie, weet sy dat hy elke tree daar sal wees vir haar. Dat hulle twee saam die regte roete en pas vir die reis sal uitwerk, sodat sy so gemaklik en uitgerus moontlik op haar bestemming sal aankom. Dat hy die stut is waarop sy sal kan leun as die dae lank word en haar lyf swaar en ongemaklik. Dat sy hand altyd na haar sal reik en dat sy skouer altyd daar sal wees om haar kop te laat rus.
En nie eers vir een sekonde wonder jy of sy n goeie mamma sal wees nie. En asof hy jou gedagte kan lees kom staan die kleinding wat jy grootmaak, met sy koppie teen jou skouer en sê: "Die kindertjies wat sussie vir 'n mamma kry kan baie bly wees."